ORDE do 1 de marzo de 2006 pola que se clasifica de interese social a Fundación Mundonatura.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/03/2006

Visto o expediente de clasificación da Fundación Mundonatura, con domicilio na Cañiza (Pontevedra).
Supostos de feito.
1. José Antonio Martínez Novas, na súa condición de presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada no Porriño, o día trinta de decembro de dous mil cinco, ante o notario Joaquín López Doval, co número de protocolo mil catrocentos oito, por José Antonio Martínez Novas, en representación das sociedades TRL Soft, S.L., Alfaya Suministros, Sociedad Limitada, Pima Buildin, S.L. e Tecalgran, S.L.
3. Segundo consta no artigo tres dos estatutos, a fundación ten por obxecto a protección da natureza e a cultura ancestral galega, así como o mantemento, coidado e xestión ecolóxica de espazos naturais, principalmente zonas de cultivo e plantacións froiteiras e forestais. Así mesmo, a fundación realizará actividades de carácter divulgativo e didáctico relacionadas co obxecto fundacional.
4. O padroado da fundación estará integrado por José Antonio Martínez Novas como presidente, Manuel Castor Rodríguez Costas como vicepresidente, e Marcelino Isidro Fernández Vieito como secretario.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social da Fundación Mundonatura dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Medio Ambiente e Desenvolvemento Sostible.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26 do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e sete de febreiro de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Mundonatura adscribíndoa á Consellería de Medio Ambiente e Desenvolvemento Sostible que exercerá plenamente o protectorado sobre ela.
Santiago de Compostela, 1 de marzo de 2006.
José Luis Méndez Romeu
Conselleiro de Presidencia,
Administracións Públicas e Xustiza